Get Lucky

**Get Lucky** er en sang av den franske duoen Daft Punk, med den amerikanske sangeren Pharrell Williams og den amerikanske gitaristen Nile Rodgers. De var alle med på å skrive sangen.

Daft Punk ga ut sangen som første-singelen fra deres fjerde og siste studioalbum, *[[Random Access Memories]]*, den 19. april 2013. 

Før den ble utgitt som singel, ble "Get Lucky" omtalt i TV-reklamer som ble sendt under blant annet Saturday Night Live, etter som Rodgers og Williams hadde kunngjort at de var med på sporet.

"Get Lucky" er et house-inspirert disco-, funk- og pop-spor med tekster som ifølge Williams handler om lykken ved å få kontakt med noen, så vel som den seksuelle kjemi. "Get Lucky" har i ettertid fått anerkjennelse av kritikere, en rekke av dem berømmet også Williams vokal og Rodgers gitarspill.

Sangen nådde nummer en i flere land, inkludert Daft Punks hjemland Frankrike, der den solgte til diamantplate.

"Get Lucky" var nummer to på US Billboard Hot 100 i fem uker, og ga Daft Punk deres første topp-10 hit i USA. I Storbritannia toppet singelen UK Singles Chart i fire uker og var den nest mest solgte singelen i 2013 med 1 308 007 solgte eksemplarer.

Sangen vant flere priser, inkludert Record of the Year og Best Pop Duo/Group Performance ved den 56. årlige Grammy Awards.

Daft Punk fremførte den på flere TV-programmer og prisutdelinger, inkludert den 56. årlige Grammy Awards, hvor Stevie Wonder ble med Rodgers, Williams og Daft Punk på scenen for å fremføre sangen.

## Bakgrunn
Daft Punk hadde møtt gitaristen Nile Rodgers på en tilstelning i New York. Senere inviterte duoen ham til *Random Access Memories* innspillingen i Electric Lady Studios i New York.

Den amerikanske sangeren Pharrell Williams var også interessert i å jobbe med Daft Punk, han hadde først hørt om prosjektet av Daft Punk på en av Madonnas fester. Han hadde spøkt med at "Hvis dere bare vil at jeg skal spille tamburin, så gjør jeg det." Duoen og Williams møttes senere i Paris. 

Williams sier at duoen hadde en perfeksjonistisk måte å jobbe på da han spilte inn vokalen til "Get Lucky", han ble bedt om å gjøre mange opptak og flere gjentagelser av spesifikke fraser.

## Produksjon
"Get Lucky" ble spilt inn på omtrent 18 måneder.

Før Rodgers engasjerte seg i sangen hørte han en uferdig demo som sentrerte seg om et Wurlitzer elektronisk piano. Rodgers ba om at alle elementene bortsett fra trommesporet ble dempet slik at han kunne lage en passende gitardel, han husket at han eksperimenterte til duoen syntes å være fornøyde. Etterpå spilte Nathan East inn bassdelen på nytt, for å passe til Rodgers gittarspill. Rodgers utdypet videre: "Alle andre endte opp med å måtte spille inn på nytt." Sangen slik den er på albumet inneholder også en synthesizer av Daft Punk, keyboards av Chris Caswell og tilleggsgitar fremført av Paul Jackson , Jr.

Williams hadde spilt inn vokalen i Paris, og når han senere fikk høre "Get Lucky" i sin utviklede form, bemerket Williams at musikken fremkalte følelsen av å være på en eksotisk øy under en "ferskenfarget" soloppgang. Han bemerker at tittelen ikke bare refererer til seksuelle handlinger, men til skjebnen ved å finne kjemien med en annen person.

## Sangen
Musikkritikere har beskrevet "Get Lucky" som et house-inspirert disco-, funk- og pop-spor.

Den britiske journalisten Caitlin Moran spekulerte i at sangens attraktivitet skyldes dens kombinasjon av moll-akkorder og vanlige disco "up-beat" gjennom hele sangen, hvor førstnevnte skaper en uforløst følelse. 

Jason Lipshutz fra Billboard sier at det er Nile Rodgers elegante gitarspill, en effektivt enkel hook, mixet sammen med det robotaktige som skaper en varm, vinnende sound. Hos Rolling Stone ble sangen beskrevet som en "sterkt klar gitar, robot som sier kom igjen, falsettsoul og en beat som holder deg oppe for å ha det gøy til solen står opp".

Tim Jonze for The Guardian sa at tekstene er en "ode til gledesløs sex, vunnet etter en utmattelseskrig". Han hadde også lagt merke til at tekstene  "She's up all night 'til the sun/I'm up all night to get some/She's up all night for good fun/ I'm up all night to get lucky" handler om seksualpolitikk.

## Kritikerros
Rett etter utgivelsen var så godt som alle mer eller mindre begeistret for sangen, det var lite eller ingen totalt negativ kritikk. Etter hvert steg kritikernes begeistring ennå mer å alle musikk-magasiner har omtalt sangen en eller flere ganger med svulstige og metaforiske kritikker, her er et lite utvalg.

Pitchfork listet "Get Lucky" som Best New Track, og uttalte at sangens "virkelige eleganse ligger i hendene til Nile Rodgers". Lewis Corner fra Digital Spy ga singelen fem stjerner og sa at Daft Punks "kreative metoder kan være uortodokse, men sluttresultatet en lovlig rus vi alle kan nyte". Steve Lampiris for The Line of Best Fit sa at "Get Lucky" er det "luftigste Daft Punk noensinne har laget. Den litt kløende smygende gitaren til Nile Rodgers antyder en fantastisk solnedgang som aldri tar slutt". Slates sin journalist Geeta Dayal beskrev sporet som en "luftig, smittende disco-hit, noe som ser ut til å være et godt tegn".

Uttrykk som "impossibly good", "old-school jam session that's been spun into a super-sleek slice of pop magic", "so suave that it couldn't help but be an instant classic, albeit a somewhat nostalgic one", "dreamy, retro-meets-futurism magic and a perfectly ambiguous message", eager to get you to dance",  sparkling seventies guitar riff and Williams' falsetto", "real dancefloor filler", "aerodynamic", "is no miracle", "arriving with a nagging sense that you've heard it some place before", osv. er brukt av kritikerne.

## Utmerkelser
"Get Lucky" ble nominert til Best Song of the Summer ved MTV Video Music Awards 2013. Best Song ved MTV Europe Music Awards 2013. Sangen ble nominert til Top Streaming Song og Top Dance/Electronic Song ved Billboard Music Awards 2014. Den ble også nominert til Choice Music Single: Group and Choice Summer Song ved Teen Choice Awards 2013. Den ble rangert av Rolling Stone og The Guardian som det beste sporet i 2013.

Den 26. januar 2014 nådde "Get Lucky" nr. 3 i Triple J's Hottest 100 of 2013. The Village Voices Pazz & Jop årlige kritikeravstemning rangerte "Get Lucky" som nummer en blant den beste musikken i 2013. Den vant beste utenlandske sang ved både 2013 Sweden Gaffa Awards og Denmark Gaffa Awards. Sangen mottok priser for både  Best Pop Duo/Group Performance og Record of the Year  ved den 56. årlige Grammy-utdelingen. Sangen vant Song of the Year ved BMI London Awards 2014.

## Kommersiell suksess
I Frankrike debuterte "Get Lucky" på førsteplass på den franske singellisten 27. april 2013, og ble Daft Punks første singel på topplisten i hjemlandet siden "One More Time" i 2000. Sangen solgte 38 887 eksemplarer på tre dager, noe som gjorde "Get Lucky" til den bestselgende digitale singelen i løpet av en ukes periode. Den holdt seg på listen i totalt 62 uker. Syndicat National de l'Édition Phonographique (SNEP) ga den som diamantplate.

I Storbritannia debuterte "Get Lucky" som nummer tre på UK Singles Chart, solgte mer enn 50 000 eksemplarer på 48 timer etter utgivelsen og ble Daft Punks første topp-10 hit i Storbritannia siden "One More" Time" i 2000. Sangen klatret til toppen uken etter, solgte over 155 000 eksemplarer, og ble Daft Punks første og eneste nummer en singel i Storbritannia. Sangen forble også på toppen den påfølgende uken og solgte over 163 000. "Get Lucky" forble på toppen av listen i ytterligere tre påfølgende uker, og solgte over 100 000 eksemplarer ukentlig. I slutten av mai 2013 ble over 600 000 eksemplarer av sangen solgt på fire uker, og salget hadde overgått utgivelsen fra Macklemore og Ryan Lewis, "Thrift Shop". Det gjorde "Get Lucky" til landets mest solgte singel for året så langt. Ifølge Official Charts Company ble singelen Storbritannias nest mest solgte singel i 2013 med salg på 1.308.007 eksemplarer.

I USA startet sangen som nummer 19 på US Billboard Hot 100 og solgte 113 000 nedlastinger, noe som ga Daft Punk deres første topp 40-hit på listen. I slutten av mai 2013 klatret sangen fra nummer 15 til nummer 10, og ble Daft Punks første topp-10-hit i USA. Noen uker senere klatret "Get Lucky" videre til nummer to, hvor den ble de fem påfølgende ukene, den ble nummer to etter Robin Thickes "Blurred Lines", som også Williams var med på. På den tiden var Williams den første artisten på fire år som hadde sanger som var på både første og andreplassen samtidig på Hot 100. Sangen debuterte som nummer fem på Billboard Dance/Electronic Songs listen. Senere klatret sangen til nummer en, "Get Lucky" nådde også nummer en på Hot Dance Club Songs listen, den første Daft Punk-sangen som gjorde det siden "Face to Face" i 2004. Fra april 2014 hadde sangen solgt over 3 475 000 eksemplarer i USA.

Sangen satte rekord for det høyeste antallet avspillinger av en sang på en enkelt dag på Spotify. "Get Lucky" satte Spotifys rekord som den mest streamede sangen i tjenestens fem år lange historie, ved å ha blitt streamet over 27 millioner ganger.

"Get Lucky" var nummer en på singellistene i Australia, Østerrike, både Belgia Flandern og Wallonia-listene, Danmark, Finland, Tyskland, Ungarn, Irland, Israel, Italia, Skottland, Slovakia, Slovenia, Sør-Afrika, Spania, Sverige, Sveits og Norge.

## Medvirkende

* Daft Punk – produksjon, vokal, synthesizer 
* Pharrell Williams – vokal 
* Nile Rodgers – gitar 
* Paul Jackson, Jr. – gitar 
* Chris Caswell – keyboard 
* Nathan East – bass 
* Omar Hakim – trommer 

## Referanser